Cesarhanmun/geonobi-data huggingface dataset:
地名: 聞慶 (慶尚道, 縣（監）)
年: 1475.0

○傳旨刑曹, 放律學定役金達ㆍ朴宗夫ㆍ金呂斗、藥房定役申丁ㆍ朴益富、造紙署定役鄭思善、金嶺驛定屬房繼元、無極驛定屬申致瑞ㆍ尹衆伊、綠楊驛定屬朴迪古里、平丘驛定千卜龍、喬桐定役邊孝山、江華充軍金千壽、坡州充軍崔山長、長足驛定役趙答同、安仁浦充軍崔林、洪原驛定屬李織、黔毛浦充軍姜戒宗、羣山浦充軍朴連、唐津浦充軍朴今山、萬頃
              
                〔定役〕
              
              玄處善、聞慶定役金仁、知
              世浦充軍陳石同、徐貴南、金郊站定役咸順道、趙石乙山、金孟德、僧海亘、克牛、金谷驛定役金孝男、中和充軍朴莫同、渭原充軍田萬、義州充軍韓孝先、廣程驛定役金致宗、用安驛定屬朴允生、溫陽定役朴處貞、洪州官奴永屬同非、新昌充軍乙萬。
地名: 聞慶 (慶尚道, 縣（監）)
年: 1476.0

○御晝講。 講訖, 都承旨柳輊、左副承旨玄碩圭入啓事。 碩圭啓: "洪川永屬官奴金處智妻召史上言曰: ‘亂臣趙藩同生弟趙籬、趙淸老同生弟廷老、忠老竝免緣坐, 李諧妻佛德、朴耆年妻無作只、崔沔妻占勿阿只等, 以大王大妃九寸免放, 臣女亦於恭惠王后九寸, 而稱爲奴妻, 不勝冤憫。’" 上曰: "其所援例者罪, 與此人何如?" 碩圭曰: "金處義之罪, 與趙藩、朴耆年等無異。" 柳輊啓曰: "朴耆年卽朴彭年弟也, 趙藩亦癸酉年亂臣也, 金處智則亂臣金處義同生弟也。" 上曰: "金處義罪名, 予未悉知。" 碩圭啓曰: "處義父金孝誠, 世祖靖難時功居一等, 處義亦居二等, 後處義、崔潤、奉石柱相與議曰: ‘得敢死士二十, 則可以作亂。’ 迨事將不諧, 處義往洪川農墅, 石柱恐謀洩, 先啓世祖, 世祖遂下石柱等禁府。 臣時爲禁府郞廳, 取石柱供招, 云: ‘累次失職, 不勝怏怏, 與金處義、崔潤等同謀’ 云耳, 其實石柱首謀也。 石柱爲全羅道處置使時, 於牧場內種緜花殖利, 大司憲李孝長等劾之罷, 必緣此怏怏也。" 柳輊曰: "金處義等云: ‘先殺兵曹堂上, 次害承旨, 則可以擧事。’ 其謀慘矣。" 上曰: "處智不干乎?" 碩圭曰: "處智時爲全羅道處置使, 固不干, 干則安有得全性命? 邇來亂臣子弟, 以議親免放者非一, 然閔無疾
              元敬王后同母弟也, 而得參開國之功, 後無疾以逆伏辜, 終世宗之世, 其子孫未蒙宥。 古云: ‘赤族之誅, 以雪蒼生之憤。’ 今處智等縱未加罪, 勿放何如?" 上曰: "卿言然矣。" 柳輊啓曰: "臣聞慶尙道凡七十餘邑, 而米穀僅十六萬餘石, 倭料所費浩繁。 日者正球之行, 幾費一千碩等, 而論之所費殆盡, 今布貨於司贍、濟用監積之巨萬。 臣意慶尙奴婢身貢, 限年以米豆納州倉, 以備軍資何如?" 碩圭曰: "今卽昇平矣, 脫有事變, 果如輊所啓。" 上曰: "古云: ‘國無三年之畜, 國非其國。’ 其令議啓。" 仍問碩圭曰: "死囚推案幾何?" 碩圭對曰: "在政院者一, 在政府者三矣。"
地名: 聞慶 (慶尚道, 縣（監）)
年: 1489.0

○傳于承政院曰: "遣將備邊, 諸大臣皆云不可。 予意以爲不必大臣當擇將, 爲將帥智力卓異者, 仗鉞南邊, 號令諸浦, 如有賊變, 同心捕獲, 則可以無虞矣。 諸大臣又云: ‘諸浦萬戶, 智勇淺短, 資質怯懦者, 廁於其間, 若有賊變, 觀望畏縮, 虧損國威, 當揀其不勝任者遞之。’ 予意不然。 預令萬戶整軍備邊, 若有倭奴乘間來犯, 則窮極誅捕, 如其不效, 顯治其罪可也, 不可預料其不勝任也。 其議以啓。" 右承旨洪興啓曰: "旣使萬戶各守其鎭, 以禦倭寇, 而又遣別將, 使諸萬戶聽其節度, 則雖有賊變,莫敢先動, 必至於無功矣。 臣意不遣爲便。 全羅道節度使朴星孫年踰七十, 氣力衰憊, 精神昏耗, 至於如廁必待人扶持, 其不能料敵出奇, 身先士卒, 保固疆圉明矣。 請換其任。" 都承旨韓健啓曰: "臣聞慶尙道兵馬節度使李欽石宿疾轉篤, 以藥餌糜粥, 僅保其軀, 其能應變而擒賊乎? 請罷其任。" 傳曰: "右承旨之言是矣。 萬戶各守其鎭, 幸有賊變, 令自爲戰可也。 星孫, 勇將也。 昔者昌城爲野人所圍, 幾不保, 星孫以數騎, 突入赴援, 野人解去, 非勇力特異者不能也。 今旣老矣, 果扶持而行, 則不稱邊將之任矣。 然進退將帥, 國之重事。 星孫、欽石不合邊將與否, 亟問于吏ㆍ兵曹可也。"
地名: 聞慶 (慶尚道, 縣（監）)
年: 1497.0

○司憲府啓: "鄭承忠使其婢丁德, 搆言其妻申氏在聞慶家, 失行孕胎, 令丁德夫銀同買墮胎藥而去。 承忠又自言: ‘妻乳黑、腹大, 有身。’ 本府遣女醫十人診視, 則無驗。 欲推銀同、丁德則承忠父崇祖匿不以見, 是慮其子詐見也。 至督見而問之, 則聞慶道里, 銀同初未嘗去, 買藥等事果爲虛語。 是必承忠謀欲棄妻, 誣構此言, 請刑訊得情。 且徐憐棄其妻崔氏書云: ‘所可道也, 言之長也。’ 引淫奔之詩, 隱然聲罪, 而不顯言之, 情甚可疑, 請亦刑訊。" 從之。

○甲寅/御經筵。 司諫洪湜、執義姜景叙啓楊熙止、愼自建事, 景叙曰: "試蔡允恭書, 全不解理, 何可委任? 朴衡武罪犯貪汚, 幸蒙赦宥, 十年不調, 而今遽陞敍兵曹, 豈無情乎? 請竝改正。" 不聽。 湜等更論允恭, 王問于左右領事, 盧思愼曰: "百執事不可皆用文臣。 凡人才質各異, 其能文者, 或有短於剖決。 今許多守令, 若一一講書, 則不通者必多矣。 臣未知允恭之才幹, 然其人質美, 可爲守令也。" 特進官李世佐曰: "臣爲慶尙道監司時, 允恭爲聞慶縣監。 其不解文字, 則臣未之知, 但於褒貶時, 不至於貶, 誠如上敎。 一不用則終必廢棄矣。" 景叙曰: "允恭居思愼墻底, 允恭授職, 皆思愼之力, 思愼不當言。" 思愼曰: "允恭雖居近隣, 有何臣力? 臺諫駁之若此, 雖有所懷, 一無所言, 若囚奴然。" 湜曰: "允恭不通《大典》。 思愼云: ‘雖不解文, 可任守令。’ 此言大失。" 思愼曰: "臣豈有私情? 雖文臣有不能治民者, 故如此啓之。 臺諫駁之, 是欲箝人之口也。 殿下不須下問於臣等, 臣等不敢更言於殿下也。" 王曰: "若待無切隣宰相而後議事, 則將誰從而議之? 雖臺諫誰無切隣?" 思愼曰: "雖臣之子, 果爲非也則當啓之, 臣豈有私情乎?" 王曰: "人不可一廢而不用。" 湜曰: "若他職則猶之可也, 專城之任尤不可也。" 景叙曰: "治民重任, 允恭仕路, 何可計乎?" 王曰: "民固重矣。 廢人仕路, 亦不可也。" 檢討官李㙉曰: 百執事與守令之任不同, 守令之任非暗於文字者所能堪。 監司褒貶, 或因簿書答報, 廚傳迎送, 而等第之。 不可以累任守令, 而復使臨民也。" 王曰: "與大臣議事, 必以切隣駁之, 豈可乎? 臺諫之言, 有是有非, 而人君有獨斷之事, 亦有與大臣議, 而斷之者, 故顧問左右, 左右亦有以所懷對之。 臺諫從而駁之, 其弊亦大。 且近日臺諫之言, 答辭未竟, 又有從傍言之者, 其於大體不可?" 特進官柳子光曰: "頃者臺諫指魚世謙爲午鼓堂上, 愼承善爲粥飯僧, 韓致亨爲質美而未學。 其言事則是矣, 臣意以爲, 如此之人, 臺諫盡摘其過失而駁之, 若從其論而遞之, 則朝廷尊矣。 苟不遞之, 則其衙前僚屬必從其後, 而指之曰: ‘此則午鼓堂上也, 此則粥飯僧也, 此則質美而未學者也。’ 下之慢上 恐從此起。 人君固當掩人之過, 臺諫亦當斟酌而論之。" 景叙曰: "自古論大臣者非一, 雖大臣若有所失, 則何以不言哉? 不可沮抑臺諫, 使不得論大臣也。" 子光曰: "古人有請尙方劍, 欲斬侫臣者, 豈敢沮抑哉? 然人孰無過, 如非大過, 宜當不言, 以尊朝廷也。" 湜曰: 大臣所爲皆善, 則臺諫有何言? 若有過失, 欲尊朝廷而不言, 殿下何由得聞大臣之是非乎? 是欲使殿下拒諫, 而臺諫不敢言也。 前日有三四大臣挾私獻議, 大臣所爲如此, 臺諫欲尊朝廷, 而不言乎? 且雖曰: ‘午鼓堂上。’ 所善多則不可遞也。" 景叙曰: "午鼓堂上之言, 非始於今日, 曩爲刑曹判書時, 有是議也。 然世謙善吏治, 而決訟無留。" 子光曰: "臺諫所言, 固當盡聽。 臣之所啓, 只欲下不慢上耳。" 王曰: "國家置臺諫者, 欲盡言人君過失。 人君過失, 猶當盡言, 大臣之過, 何可不言乎? 然如此小事, 亦皆言之, 是則不可。 然賢宰相則豈畏臺諫, 而不能展布所懷乎?" 子光曰: "宰相須擇用賢者。 光武初聞封禪事, 乃曰: ‘後有言封禪者, 當加罪。’ 不二年行之。 當時若有如許懋者爲宰相, 則光武終不必爲也。 凡宰相建白, 若有所失, 則臺諫豈不從而駁之? 近者臺諫長立闕庭, 廢事恐多。" 思愼曰: "凡收議者, 欲可否相濟, 而採公論也。 議者之獻議, 亦各言其志耳。 若小不如臺諫之意, 卽論之曰: ‘此挾私也, 此弊不可長。 此風不可不矯。" 湜曰: "凡獻議, 而其辭雖異, 如皆公論, 則豈敢駁之? 今思愼挾私進言, 而乃曰: ‘此風不可長。’ 此欲殿下不聽臺諫之言也。" 景叙曰: "利於國者爲公論, 苟不利於國, 則皆非公論, 安得不駁哉?" 思愼曰: "臺諫若皆孔子則然矣, 若非孔子則其言不可從也。 一不合意則曰: ‘挾私可乎?’ 臣則老矣, 死亡無日, 此風不可不矯也。 且先儒之論, 古文亦多不同。 今之議論, 何可使之皆同乎? 不可以不合於心, 輒以爲挾私也。" 王曰: "大抵人君之收議, 欲取其善。 今臺諫一一駁之, 然則只與臺諫治國乎?" 景叙曰: "三公、六卿固不可行臺諫之事, 臺諫亦不可行公卿之事, 各有其任。 臺諫人主之耳目, 其不畏權勢而盡言者, 乃爲國家, 非爲身謀。 成宗嘗推奬臺諫, 使盡其言, 故爲臺諫者亦各盡言不諱。 今思愼所啓如此, 此欲臺諫不敢進言, 而殿下不得聞過擧也。" 世佐曰: "思愼所啓, 但言所懷, 非欲臺諫不言。" 子光曰: "韓琦、富弼皆宋朝賢相, 然其議論相反, 爭辨若交訟。 自古建議, 何可同也? 今臣等所言, 非欲臺諫不言, 但古人云: ‘隱惡揚善。’ 又云: ‘不言人過失。’ 如此瑣屑之事, 雖臺諫不宜言也。" 湜曰: "隱惡揚善, 不言人過失, 皆非臺諫之謂也。 此言誤矣。" 思愼曰: "古云: ‘惡訐以爲直。’ 今之臺諫必駁大臣之議, 故雖有所懷, 不敢以啓。 此以訐爲直者, 此風豈可長乎?" 王曰: "雖臺諫之言, 有可取、有不可取, 大臣之言亦然。 今彼此交猜, 爭論不息, 此實由予不賢, 不能正之之故也。 末流之弊, 不可不矯。" 景叙曰: "但在上前, 爭論其是非, 豈相猜忌哉? 今子光所啓: ‘韓琦、富弼議論相反, 爭辨若交訟。’ 彼韓琦、富弼雖在上前, 論辨如是, 其退朝豈不相親乎? 且允恭不通《大典》, 何以治事, 衡武之貪瀆如此, 而薺浦多異土所産, 其能制欲乎?" 特進官許琛曰: "薺浦乃倭人所居之地, 宜擇賢任之。 臣等在銓曹, 固難其人, 廣問郞官, 皆曰: ‘衡武有武才, 且諳練。’ 故擬差耳, 初不知貪汚也。 若實貪汚, 遞之爲當。" 世佐曰: "衡武推案在憲府, 若考之則可知。" 王曰: "其考啓。" 景叙又論允恭, 王曰: "予聞, 成宗朝有一臺諫, 每論守令不法事。 及爲守令, 以貪汚在逃, 經赦乃出者。 不可以學不學, 一槪論也。" 子光曰: "此崔潘也。 果爲金堤郡守在逃矣。" 景叙曰: "此非以臺諫出爲郡守, 曾任金堤時爲不法, 及遞任爲執義, 因同僚駁論在逃矣。" 典經李滋曰: "大凡朝廷和睦然後, 國家治安。 臣觀, 近日大臣、臺諫在上前交相爭論, 若相訟然, 此豈和睦之道乎? 願殿下深思所以和睦之道。 且臺諫方論貪汚之事, 殿下擧臺諫貪汚者以折之, 臣意, 殿下殆失斯言矣。 殿下若有先疑臺諫之心, 則有何聽納之理? 請虛懷納諫。" 不答。
地名: 聞慶 (慶尚道, 縣（監）)
年: 1514.0

○戊戌/御朝講。 持平延九齡曰: "今進講《禮記》所云: ‘不夭殀, 不覆巢。’ 聖人愛物之心, 豈偶然乎? 黃海道進上兒鹿之弊, 臣前已啓之, 而該司防啓。 民之怨苦莫甚, 臣所目擊, 故敢復啓。" 同知事南袞曰: "臣亦嘗見, 農務方劇之時, 如雉卵及兒鹿, 奔走求捕, 守令亦甚濫徵, 於聖上生物之仁, 豈非大欠? 此非惟正之供, 固宜裁減也。" 上曰: "此非止進上, 爲薦新, 故未能卽廢。 更議爲之, 可也。" 特進官姜澂曰: "臣前爲全州府尹時, 見進上小銀口魚, 甚爲稀貴, 或値雨水, 則全未得捉, 其弊亦甚不少。 此亦下問該司, 而裁減可也。" 領事宋軼曰: "如此之事, 不須議之。 若知有弊, 則雖薦新之物, 亦當裁減。 大抵近來百物彫殘, 守令亦甚濫徵, 民之怨苦, 何可勝言?" 侍讀官金安老曰: "聞慶尙道
              安東, 風俗至惡, 奴殺其主者頗多。 其傍近如義城等處, 無賴者多聚, 爲刺客之事, 人皆畏其報復, 雖守令, 亦未能剪除, 國家宜別立禁制之條。" 上曰: "此事至爲駭愕。 其搜捕事, 該司當措置矣。" 南袞曰: "國家蓄積虛竭, 豐儲倉虧欠之穀, 至於三萬餘石, 他各司亦皆如是。 國家若有不時之費, 何能支用乎? 雖曰年穀不登之所致, 亦或以逐末者, 多奢侈濫用而然。 救弊之要, 在乎節用、愛人, 使民以時, 以紓生財之本而已。" 上曰: "虛竭之弊, 果如所啓。 須上下體念, 節用、愛民, 敦本抑末, 可也。" 安老曰: "尊經閣在孔子廟庭, 而盡焚無餘, 至爲驚動。 雖已遣官致祭, 而不可以此, 塞警懼之實也。 當親擧盛禮, 慰安先聖, 以示崇尙禮義, 振起斯文之意。"
地名: 聞慶 (慶尚道, 縣（監）)
年: 1541.0

○辛丑/御朝講。 侍讀官權轍曰: "冬則宜雪, 而大雨震電, 未知其終有何災也。 此必有所召, 或政敎解弛之應? 或來歲癘疫之徵也? 陰陽舛錯, 日候不調, 凶歉之災, 歲歲尤甚。 來年之事, 亦何以知之? 臣聞慶尙道飢民, 已至流離。 國家修擧荒政, 蠲減貢賦, 固非偶然, 須自上益加省念焉。" 大司諫宋純曰: "士氣盛衰, 關國家之治亂。 士氣盛, 則公論行, 紀綱擧矣。 士氣衰, 則貪汚之風, 謟邪之習, 由是而出。 近者士氣摧挫, 公論紀綱, 無足可觀。 狃於昇平, 人心怠惰, 百司解弛。 天災不虛, 人事所召。 須培養士氣, 整頓紀綱。" 上曰: "懶慢成習。 六曹則統察百司可也, 而全不勤坐。 大抵官吏, 不爲奉法, 立法未久, 旋卽犯之, 遵守無人。 上下更加勉勵焉。" 轍曰: "習俗靡靡, 雖有志者, 莫敢爲之。 各司無有盡心治事之人, 悠悠泛泛, 安坐待遞。 人心之解緩, 若是其甚, 天變之作, 未必不由於此。 且近來儉朴之風, 掃地而盡, 婚姻之事, 爭尙奢侈, 吉禮之時, 與國爲婚者, 公然求請於列郡, 至於各司防納, 無不爲之。 爲之者以爲例事, 而恬然不恥, 聽之者以爲有規, 而不怪。 自上須知其所以應答求請者, 皆出於民之膏血也。 今歲極爲凶荒, 民生以此尤困。 另加嚴禁, 使無猥濫之事爲當。" 知事金安國曰: "奢侈之習, 不能徒法以禁之。 須自上勉行節儉, 以示下人, 則下人自效。 王子駙馬婚禮之奢侈, 未有如今之甚。 與國爲婚之家, 不得已爲非道之事, 恐有累於聖德。 況此凶歲, 自上痛加裁抑, 只行禮文, 節減浮費雜事, 則聖德豈不大哉? 前亦以此意啓達, 而尙未聞禁戢之敎也。" 上曰: "屢下禮曹, 而猶不能禁。 當令政院言之。" 特進官尹思翼曰: "去夜雷動, 今日雨雪。 《春秋》書大雨震電。 庚辰大雨雪。 胡安國曰: ‘震電者, 陽精之發; 雨雪者, 陰氣之凝。’ 雷未可以出, 電未可以見。 大雨震電, 此陽失節也。 雷已出、電已見, 則雪不當復降, 而大雨雪, 此陰氣縱也。 《詩》曰: ‘燁燁震電, 不令不寧。’ 註曰: ‘若妾婦乘其夫, 小人陵君子, 夷狄侵中國。’ 災變不可一槪論也。 臣聞慶尙道
              倭人之變, 島主拿送罪倭, 而罪倭自相擊殺, 事甚殊常。 其空館奔還之事, 武士皆以爲, 倭人畏方好義
              
                【右道節度使。】
              而然也。 此非好義之威, 使之然也。 昔吳、楚相戰, 吳立其罪人於前行, 使之觸頸, 敵人聚觀, 乘其不備而擊之。 老子曰: ‘將欲取之, 必固與之; 將欲翕之, 必固張之’, 島主捉送罪倭, 安知其不有深意也? 且臣爲黃海道觀察使, 自豐川渡阿浪浦時, 兵船只有三四隻。 祖宗設備之意, 尙非偶然, 而如是虛疎。 非徒黃海爲然, 京畿亦然。 如有倉卒之變, 則安能措置? 變生無方。 倘有如紅軍之變, 則如入無人之竟矣。" 安國曰: "昨日傳敎曰: ‘與島主更定約束, 有以賊倭論斷之言。 邊將妄加誅戮, 則邊釁生矣。’ 臣欲奉上敎爲公事, 竊思之, 我國人鈞魚海採, 而被倭人所刦, 至有相戰之事。 恐不能從容生擒, 而依約論罪也。 倭奴以殺害而加我, 我欲據義而治之, 其間必有多致殺害之事矣。 至於潛通買賣, 見捉於我國之人, 我國之人, 欲論以賊倭捕獲之際, 遽有殺害之事, 恐不能及矣。 臣意如此之時, 則必有邊將不及啓聞, 而自處之事矣。" 上曰: "倭奴與我國人相戰, 至有殺害之事, 則何待取稟乎? 但有客館小犯, 邊將不啓, 而妄行誅戮, 則不可。" 領事尹殷輔曰: "島主使送倭人言, 島主曰: ‘夜行墻外者, 射殺無妨。’ 更定約束, 添入此言何如。 是雖傳言, 其爲島主之言, 信然矣。" 安國曰: "將殺之言, 不合於帝王政令。 論以賊倭之言爲當。" 又曰: "倭人潛夜橫行者, 必欲爲賊也。 有如此者, 邊將當登時捕殺, 如是爲約無妨。"
地名: 聞慶 (慶尚道, 縣（監）)
年: 1544.0

○庚戌/御朝講。 知事李芑曰: "臣往見加德島, 則水草有餘, 又多石, 可易築城也。 但加德近處, 倭不得來泊, 則必泊於烟花、欲知等島, 故其間防禦最緊, 宜於釜山浦等處, 增加土兵也。 左道水營, 若移設於多大浦, 則形勢不當。 右浦, 非但在於賊路初境, 釜山浦往來之倭, 皆由於此, 主將不可不知, 事勢甚難。 東萊本殘邑, 而奴婢不足, 各司奴婢, 抄出加給, 俾令蘇復爲當。 前者, 熊川不挈家, 而東萊則挈家, 限蘇復, 東萊亦令勿挈家爲便。 梁山、昆陽, 前爲內地, 今則梁山爲東萊傍郡, 昆陽近於烟花等島, 防禦俱最緊, 因其守令遞時, 或差知武事文臣, 或武臣可也。 前則倭奴歸順, 故防禦不緊, 自蛇梁生變之後, 僉使、萬戶等, 始爲措置, 論其大槪, 則兵、水使, 不可不擇差。 且赤梁城中, 無井泉, 常汲於七八里之外, 水使尹倓, 欲移鎭有水處, 而無朝廷之令, 故未敢也。 若許移則役以闕軍, 別無弊事也。 水營可移於海雲浦, 而但於無事之時, 不宜遽移, 徐以便宜移設, 似可。 且左道則難於作賊, 故防禦似歇, 右道乃直來要衝之路, 防禦尤緊, 當更加措置也。 薺浦、熊川軍卒, 皆在減省, 而倭人接待, 亦於釜山浦, 則薺浦僉使, 不須以堂上爲之也, 但朝廷徐宜處置也。" 上曰: "此等事, 已命會議闕庭爾。 宋欽之疏亦曰: ‘擇將鍊卒爲上。’ 云, 若以擇將鍊卒爲尋常而不之察, 則誤矣。" 執義韓㞳啓金舜皋事, 不允。 㞳又曰: "慶尙道風災太甚云,
                【慶尙道觀察使權應昌書狀云: "八月十九日, 長鬐縣東風大作, 翌日, 大雨又作, 益加亂吹, 屋瓦飛落, 大木或折或仆, 禾穀損傷, 或拔根葉。 八月二十一日, 慶州府東北風大作, 境內禾穀, 半致損傷, 至翌日, 金海府, 大風振作, 早穀零落, 晩穀損傷云。"】
              減租等事, 不可不念。 殿下卽位四十年, 憂勤則至矣, 而災變不息, 變不虛生, 必有所召。 自上須如桑林六責, 反躬省愆, 節用愛民乃可。 苟不節儉, 則府庫虛疎, 人民困窮, 故節儉最當。"
                【時, 內用無節, 府庫已竭, 引納之弊, 四方不堪, 故及之。】
              上曰: "災變不止, 而風災亦甚, 更加省察可也。" 領事尹仁鏡曰: "風災甚大, 禾穀損傷, 政府亦欲議之。" 上謂李芑曰: "前月, 聞慶尙道
              倭船見形云, 而後無聲聞, 此烟花、欲知島往來船耶?" 李芑曰: "此必採漁者, 故不見其去爾。 然頻數見形, 則邊將必爲用心, 而防禦矣。"
地名: 聞慶 (慶尚道, 縣（監）)
年: 1592.0

○倭入尙州, 李鎰兵潰走還。 初, 慶尙監司金睟聞賊變, 卽依《制勝方略》分軍, 移文列邑, 各率所屬兵, 進屯信地。 故嶺底聞慶以下諸守令, 皆領兵赴大丘, 屯兵露次原野, 無所統屬, 以待巡邊使來, 而賊鋒遽逼, 衆軍驚動, 中夜自潰, 守令等單騎奔還。 乃後李鎰始逾嶺, 入聞慶縣, 已空無一人。 乃自發倉穀餉軍, 至尙州, 牧使金澥託以迎候使行, 遁入山谷。 鎰捉入判官權吉, 責出兵不得, 欲斬之, 吉願自出招集, 乃達夜搜索村落間, 得數百人, 皆農民也。 鎰又發倉廩, 誘募散民, 得數百人, 倉卒(徧)
                〔編〕
              伍, 合兵僅六千餘人。 時, 賊已至善山, 暮有開寧人來報賊近, 鎰以爲惑衆, 而斬之。 鎰軍無斥候, 百姓又不敢告, 賊兵已屯州南二十里川上, 而不知也。 鎰方習陣于州北川邊, 俄而州城中數處火起, 鎰始使軍官朴挺豪等往探, 賊已伏林間, 卽發銃殺之, 取首而去。 挺豪本勇士有名, 軍人望見氣奪。 賊遂大集, 砲丸齊發, 左右圍住, 軍人惶怯發矢, 不能滿彎。 軍大亂, 鎰卽撥馬逃去, 軍兵皆殲。 從事官弘文校理朴箎ㆍ尹暹、防禦使從事官兵曹佐郞李慶流、判官權吉皆死。 鎰與一軍官、一奴子裸身行走到聞慶, 狀啓待罪, 還踰鳥嶺, 趨申砬軍。
地名: 聞慶 (慶尚道, 縣（監）)
年: 1601.0

○辛亥/憲府啓曰: "頃者司僕寺, 移牒于本府, 以爲六月以後陳荒薍草, 馬不肯食, 不小御乘馬, 日漸瘦瘠。 本寺官員, 相與完議, 以山草進排事分付, 則防納私主人等, 遽生厭憚之心, 公然呈狀于監司, 爲誣陷官員之計, 其中首倡若干人等, 依律科罪云云。 臣等因此更加訪問, 則其敎誘私主人等呈狀者, 實本寺書吏金慶實之所爲也。 臣等以此捉致慶實, 略加刑訊而放之。 厥後本寺下人, 又連名等呈于本府, 請治主人等誣陷之罪, 而寺吏慶實, 竝加重治云, 則臣等所聞, 似不虛矣。 今者, 伏見京畿監司奇自獻狀啓, 有曰: ‘司僕寺書吏金慶實, 傳囑於小臣, 主簿之事, 出於緘辭, 法司捉金慶實, 刑問治罪云。 慶實, 乃小臣婢夫也。 臣雖無狀, 以一小吏所囑, 枚擧緘辭, 萬無其理, 無故下人, 以之橫被重罪。’ 云。 臣等之所以治罪慶實者, 只以其陰囑主人等, 誣陷官員之故也, 實未聞慶實, 傳囑於監司, 而亦未知慶實, 爲其家之婢夫也。 至於慶實誣陷之狀, 臣等非但得之於風聞, 而顯發於本寺下人之等狀, 慶實罪狀, 昭不可掩, 今乃謂慶實爲無故, 而至以橫被重罪爲言, 其意, 實未可曉也。 臣等忝冒重地, 顯被譏議, 不可靦然在職。 請命遞斥臣等之職。" 答曰: "勿辭。"
地名: 聞慶 (慶尚道, 縣（監）)
年: 1618.0

○王(午時, 上出御宣政殿,) 引見稟畵使李慶全。 左副承旨李命男、假注書鄭良弼、記事官安應魯･申垍入侍。 王曰: "天朝徵兵之事, 如何?" 慶全曰: "近來備邊司啓辭, 已陳之矣。" 王曰: "臣子分義, 徵兵入送, 非不知之, 而非但軍兵微弱, 今之文武將才, 孰有如祖宗朝許悰、南怡、尹弼商、康純、魚有沼之輩乎? 殘兵入送, 無益於天朝, 此賊乘虛入寇, 則後患可慮。 當初急速陳奏, 則事可諧矣。 今失事機, 謂之奈何? 但經略爲我國, 素有眷厚之念, 今適出來, 卿其進往, 極力周旋, 使我國軍兵, 留防沿江一帶, 以爲聲援, 則國家之福也。" 慶全曰: "我國兵力事情, 誠爲悶迫, 若示視牢拒之色, 則恐有難處之事, 故廷臣, 皆以此爲慮。 然我國諸處邊上, 防守亦緊。 此非托故不欲赴援, 慮有橫潰之患, 果如聖敎矣。 但頃見經略咨文, 則多有未安之語。 今若又違經略之志, 則恐貽日後之患, 臣當曲陳事情。" 王曰: "予觀《征討錄》, 天朝徵兵, 皆有勅諭後入送, 而且其時則自我邊上, 直搗奴穴, 不由鴨江而往矣。" 慶全曰: "待勅送兵, 事固當然, 但經略之奉勅徵兵, 亦甚不難。 頃見來咨, 有鼓舞朝鮮之語。 以此觀之, 似已奉勅矣。" 王曰: "我國之事, 無一可恃。 每見備局啓辭, 則有若自强無憂者然, 予竊哂之。 我國之不分兵農, 每有臨亂顚倒之患, 創制之意, 未可知也。" 慶全曰: "備局諸臣, 非不知軍兵之脆弱, 而每於啓辭, 辭不達意。 頃者, 欲爲登對, 而自上方在調攝中, 故未果矣。 蓋觀中朝
              意, 不必以我國軍兵, 擔當奴賊, 不過徵召赴援, 以助聲勢也。" 王曰: "江都, 皆以爲保障云, 未知如何。" 慶全曰: "方今保障之事, 備局諸臣, 旣以獻議, 每於會堂坐講究。 江都與京城, 地理便近, 形勢最好。 而但賊兵不退, 移時引月, 則海中孤島, 竊恐號令難通於諸道, 故是以爲悶。" 王曰: "於卿意, 何處可往乎?" 慶全曰:不幸 "今日, 西北若爲戰場, 則更無依歸。 國之根本, 只在於下三道矣。" 王曰: "防備等事不可少緩, 而備局徒爲議啓, 而不爲着實, 至如關西、海西, 某城某人防守之事, 尙未定奪, 臨急, 必有顚倒之患矣。" 慶全曰: "兩西諸城, 軍糧、軍器, 儲峙待變, 則可以堅固, 而但防備器械, 如是齟齬, 講究雖勤, 無一措置事矣。" 王曰: "蕩然無形矣。" 慶全曰: "上敎至當。" 上曰: "賊未犯境, 而都下大小人心洶洶, 或出家屬, 或出卜物, 皆思避亂之計云, 若然, 則賊雖來未犯, 民皆渙散, 尤可慮也。" 慶全曰: "賊未見形, 如是先動, 若犯邊堡, 潰散可知。 臣亦以此爲悶。" 上曰: "人心何以如此耶?" 慶全曰: "當初嚴立科條, 鎭撫禁戢, 則豈止如至此? 且都城, 國之根本, 不可不守。 速出留都大將, 鎭定人心, 爲今急務矣。" 王曰: "自此, 往江都, 未知如何, 自江都, 下海某處, 則如航海之擧。 前有賊兵, 後無繼援, 甚可慮也。" 慶全曰: "下海之事, 小臣痛悶之。" 王曰: "兩南何如?" 慶全曰: "曾聞慶尙道地勢, 慶州則道里遼遠, 與東萊、釜山接境, 不可往矣, 安東, 非山、非水, 又無形勢之可據, 亦不可往也。" 王曰: "此賊, 若不慣習乘舟, 則江都無疑乎?" 慶全曰: "如此, 則江都爲固矣。 臣曾受三道巡察之命, 尙未下去。 而大槪舟師之事, 極可慮也, 且湖南則地廣物衆。 雖有人心不淑之說, 而皆在導作之如何。 頃者, 親征之敎一下, 都下之人, 莫不鼓舞忻忭, 多有聳動之氣, 感化之理, 如是矣。 且臣今往經略衙門, 周旋何等事乎?" 王曰: "歷陳我國軍兵羸弱, 臨陣先動, 恐損天威, 及整齊萬兵, 待大人指揮, 則經略想必覺悟, 而我國悶迫事情, 亦不可不陳。" 王曰: "朴鼎吉、尹暉, 旣過廣寧, 則告于經略前, 出火牌飛傳, 未及帝都之前, 咨文使之還持以來。" 慶全曰: "若與譯官偕往, 則可以周旋圖之, 而但聞其譯官獨往云矣。" 王曰: "卿今進去, 中朝征勦曲折, 一一詳聞馳啓, 我國可諱之事, 各別申飭一行, 俾勿漏洩, 在逃逆賊, 物色跟尋以來。" 慶全曰: "如有所聞, 敢不連續詳探馳啓?" 王曰: "丘叅政, 今已遞職云, 而如其尙留鎭江, 卿於狀啓馳報之時, 亦須愼密以送。" 慶全曰: "臣深慮其人, 心腸不正, 事事不可信。" 王曰: "於我國事, 事事生梗, 甚可慮矣。" 命男曰: "今雖有痛憤之事, 不可不善待, 然後可無後患。" 王曰: "焰硝, 非我國之産, 近來絶乏, 卿須往稟于經略前, 優數貿來。" 慶全曰: "軍興之時, 想必許貿矣。" 王曰: "譯官表憲, 老病之人, 一路必有疾病, 善爲救療, 不至死亡而帶來。" 慶全曰: "表憲, 感激國恩, 欲死於國事, 而其筋力, 可以扶持往還矣。" 命男曰: "頃者, 僧軍事, 傳敎矣。 僧人, 化外頑民, 叛主逃役。 今因繕修之役, 給糧賞布, 而其輩, 頑悖無狀, 縱行閭閻, 或有淫穢之迹, 多有掠奪之事。 出往郊外, 則至侵兩班之騎馬, 恐有日後無窮之弊。" 慶全曰: "當初僧軍設立時, 小臣忝在營建軍匠堂上, 故募軍則非徒彼事不實, 欲以田結煙戶出軍, 則旣已收布, 勢難更役。 不得已以僧軍給價立役, 則勝於募軍之爲役。 而僧者, 浮雲無定, 今若放而不役, 則繕修之事, 必不着實, 而立役, 則閭閻作弊之事, 正如承旨所陳也。" 命男曰: "繕修不停, 則僧軍雖不可放, 而閭閻作弊之事, 令朝廷禁斷爲當。" 上賜李慶全, 臘藥一封、白貼扇二把、漆別扇三把、油別扇五把、雨籠一事、四張付油芚一浮、弓子一張、長片箭一部、筒兒一箇、弓帒筒箇一部、環刀一柄、弓箭帽各一部。 罷出。
地名: 聞慶 (慶尚道, 縣（監）)
年: 1628.0

○慶平君
              玏, 來啓以爲: "重被金槃之侵辱, 敢來待罪。" 執義金槃以此引避曰: "頃日, 本府因南陽府使李明漢牒報以爲: ‘慶平君縱奴竊牛, 及其捕囚, 脫獄而走, 移怒府吏,棍打無數’ 云。 以其文報, 通示同僚, 囚其宮奴。 卽聞慶平君, 親往府吏家, 獲其吏及妻子, 以馬鞭, 手自緊打, 拘置宮內, 此實近古所未有之事。 今見其啓辭, 擧臣姓名, 若以臣爲聽人陰囑者然。 緣臣庸懦, 致令法府風采, 墜落至此, 請命遞斥。" 答曰: "勿辭。" 其後, 因慕華館觀武才 擧動, 玏訴於上曰: "金槃、洪瑞鳳、李明漢, 誣臣太甚, 囚治奴僕, 非止一再, 請垂矜憐。" 上亦優容之。 兩司竝請罷職, 累啓而後, 從之。
地名: 聞慶 (慶尚道, 縣（監）)
年: 1728.0

○賊思晟就拿, 至京。 思晟, 素以才稱, 發送金吾郞後, 朝廷深以爲慮。 平山府使沈埈捉思晟人, 得上思晟家書, 皆細瑣婦女語。 上喜以爲, 無足憂。 果就捕。 上御仁政門, 親鞫。 上曰: "汝官至閫帥, 國家待汝不薄, 何所不足, 作此凶逆?" 思晟供: "湖南、嶺南賊徒繁盛, 而沈維賢、朴弼顯爲謀主, 募得勇敢士, 交通三南, 賊徒人多傳播, 臣意終不探得實情, 任其所爲, 果或作亂, 則人民塗炭, 宗社危亡, 臣欲探實告變。 先入賊黨, 與弼顯、世弘深交, 問其同心者, 則只言沈維賢、李有翼、李河等, 而其餘十餘人, 只道其姓, 不言其名。 其中無將才, 畢竟聚軍後, 使臣爲將。 臣赴平營後, 十二月旬望間, 龍仁居安熀與龍仁賊鄭世亂受弼顯書, 稱以推奴來。 一夕熀言: ‘鄭生有綠林盜百餘名, 若有數百兩銀子, 可募三四百人。’ 臣初入其黨者, 欲探其賊數而已, 元無多得之意, 故答 ‘以庫儲零星, 不可擅用, 二三月間, 當有捧債之銀, 多募賊徒後, 地名及名數書報, 則當優送,’ 終不給一錢銀, 只給錢兩木疋。 三月初六日, 韓世弘來傳, ‘湖南盜近千名, 嶺南幾至數千, 若有添補之事, 則亦足以擧事。 願得白銀五六百兩。’ 臣言: ‘庫儲已竭, 債亦未捧, 不得許給。 而募得已久, 人言可畏, 斯速歸去。 以某邑某人攻某處事, 指揮, 仍資送銀兩。 而群盜或聚一處, 則漏泄非難, 各各部分, 乘夜入于某邑, 則邑民不敢出防, 入邑之後, 只取還穀犒饋軍兵, 不殺邑倅。 不殺一民, 不奪民財, 勿怯婦人, 則民皆喜而無怨。 久留一處, 監ㆍ兵使、營將領兵問罪, 則以烏合之卒, 不可抵當, 諸營兵未到之前, 乘夜先往, 有若前日群盜作賊之形, 則追不能及矣。 山郡則藏於山谷, 江邊則聚于海島, 擧事之日, 合兵爲便。’ 云。 指敎者雖臣, 而臣之意, 群盜萬餘名, 雖爲盡捉, 不可一一殺之, 況聚在一處, 則不用民兵之前, 捉得未易。 先定部分, 知其募聚之領將後, 別定京衙門捕盜軍官伶俐者, 調發營將之兵, 捕得他處所在之盜, 領將輩則除去之, 軍卒等則按其軍籍, 使所居邑, 別爲伺察, 則群盜雖不盡殺, 自可弛患。 官至宰列, 冒恥設計, 出宰外閫, 旣無同事之人, 不卽探知狀聞之前, 被人所告, 竟歸惡逆之科, 豈不冤痛? 鄭世允, 初, 不給銀, 嶺南之事, 若如前日世允之事, 則事歸空虛, 必將取禍, 故姑循人情, 軍服次給於任瑞虎, 婚需給於李有翼。 安樞則以啓請軍官, 數月隨行, 還歸時依例帖給, 而與賊交通與否, 知不得。 臣身爲平兵, 豈無銀貨? 而世允之求銀, 不過數十兩, 世弘之所求, 不過五六百兩, 一錢銀終不出給。 其意之不在於多得群盜, 而費財可知。" 刑一次, 思晟又供: "掛書、凶檄之事, 臣實不知, 李思百元無下來臣營之事。 梁命夏爲此事, 來臣營, 韓世弘爲有翼、弼顯輩所送, 而世弘今在聞慶, 命夏在靑坡, 思百在利川, 李思弼逃走之日, 無所通之事, 在前亦無同謀之事。 湖南賊, 世允主之, 嶺南賊世弘主之, 命夏不過聚廣州、抱川等地家僮輩, 而各有主者, 而無將領。 南人、小北, 皆入其中, 世弘南人, 命夏小北, 而渠等言親舊間往來云矣。 世允起兵時, 通于嶺南曰: ‘事急矣, 請相救。’ 以自中有欲告變者故也。 世弘言: ‘世允迂闊, 到處言說, 故事將漏泄。’ 使臣急速起兵, 臣以吾將坐而待死爲答。 世弘以爲: ‘求救於嶺南, 而日字不可及期, 且雖使發兵, 兵必不赴, 又必見殺於手下兵。’云。" 以烙刑施威, 思晟供: "前年六月間, 臣與弼顯及世弘, 會議於墨洞
              弼顯庶弟朴萬戶家。 世弘以爲: ‘驪州、利川、廣州親舊, 同謀十餘人。’ 云, 而其時或言其姓, 不言其名, 而蓋相議時, 各有所親, 而不以此人所親, 言及於彼人, 他日事或泄, 而以爲無憑面質之計。 故十餘人未能知得矣。"

○上御仁政門, 親鞫。 問睦涵敬, 涵敬供: "前參奉李東馨之姪李昈, 與金重萬謀議, 而臣不知。 尹夢徵謂臣曰: ‘李昈與陽城人謀議。’ 初九日, 臣往見李昈, 則與重萬同宿。 重萬去後, 臣問之則昈曰: ‘汝若往權瑞麟家, 則當免死。’ 臣往瑞麟家, 方椎牛, 聚數百人, 刀劍可怕。 蓋得緣林輩, 崔擎宇以喪人變服, 聚數百人, 而至將帥則李麟佐。 金重萬率八十人來會云, 而無一人來者, 李培率百餘人而來, 犒軍私習。 左將軍李昈、右將軍崔擎宇, 臣爲進勇都尉, 整軍將擊平澤。 臣還家, 尋金重萬, 則不知去處, 三月十三日, 鄭世胤子一華率臣往李昈奴家, 脅迫臣, 不得已隨去。 十五日冒雨入淸州, 分路向安城, 臣謂賊徒曰: ‘聞安城軍士皆走。 若以禁衛軍授我, 我當往破安城。 許之, 故佯率軍上山, 仍爲奔散, 至鎭川爲官軍所捉。 聞海美營將, 十七日率軍應賊而不來, 報狀的實, 嶺南兵十五日上來云, 而亦不來。 鄭世胤主事而敗死, 閔昌道子元楷倡首於忠州, 若捉問元揩則可知。 忠州事, 世胤與安熀往平安道, 欲謀議, 熀, 臣之族, 居龍仁
              直谷。 世胤又於正月, 往湖南, 李昈追往, 泰仁倅暗暗點兵, 羅州富人羅晩績, 多出錢布, 給李昈。 賊軍入淸州時, 皆素服, 張欽、張鎔, 不知去處, 權瑞麟似聞敗死, 瑞龍向竹山陣。 僞木川縣監郭長被擒於都巡撫營, 鄭一華妻娚尹就徵居陽智, 聚軍三百名。 賊魁以爲: ‘嶺南兵數萬, 十五日破安東, 屯聞慶, 通津府使南泰績在本府, 以三百軍, 將相應以待。’ 云。 左將軍李昈麾下, 振勇五都尉, 其二臣及李義衡, 餘不記名。 賊徒又言: ‘泰仁軍, 十五日向公州。’ 云。 兩班, 初則一百二十, 及至淸州、鎭川, 幾二百人, 賊皆言: ‘若往竹山, 則利川府使當率軍相應。’ 云。 瑞麟、麟佐皆言: ‘曾與利川府使相識, 亦吾同類, 必相應, 通津、利川兩府使, 皆以吾輩之不早起爲悶。’ 云。 柳儉、尹台徵居陽智與李昈皆洞內, 是昈之同壻, 臣六寸。 安城郡守李光績, 亦入其中。 柳儉言: ‘南人太半入之, 若各出五六人, 次次流入城中, 藏於各家, 作變則好矣。’ 云。 若問於儉之兄柳㑫在淸寧橋者, 則可知其計。 李培知兵使之面, 故指示臣斬之於大門之內。 時, 鷄鳴, 麟佐給臣環刀軍服。 箇箇謀逆, 是實。" 處斬孥籍如法。 上以涵敬殺兵使, 正法後出付肢體于仇家。
地名: 聞慶 (慶尚道, 縣（監）)
年: 1731.0

○上御召對。 講畢, 應敎金尙星曰: "臣昨於闕中, 聞慶尙監司趙顯命, 以宮差作挐事狀聞, 而其罪則怯奪良女也, 勒賣軍丁也, 犯斫禁松也。 三罪俱發, 據實以聞云。 噫! 外邑民, 雖婦孺下賤, 皆仰聖上愛民之德。 以閭巷士夫言之, 縱其豪奴悍僕, 與平民相較, 至有怨言, 則爲士夫者, 亦必有反躬歉然之意。 況殿下以堂堂千乘之尊, 反不能操切宮差, 至使憑藉聖旨, 恣行不法, 宜痛加懲治, 以聳群聽。 而今聞循例啓下, 該曹亦不得循例勘罪云。 臣以爲斷自宸衷, 特加嚴治, 毋使幺麽宮差, 貽累聖德焉。" 上曰: "其名字非平日所知者。 似是外邑人假差人之名者也, 今此啓下該曹, 亦豈至貽累乎?" 尙星曰: "臣之所達, 只以宮差之罪, 或恐貽累君德也, 非以啓下該曹, 爲然也。" 上嘉納之。
地名: 聞慶 (慶尚道, 縣（監）)
年: 1733.0

○問李濟東曰: "報恩縣囚推罪人等之情節, 畢露於本道監司兵使合坐嚴訊之下。 汝父密通於汝之書封, 現捉於窺捕書中。 所謂某事指何樣事, 急來善處云者, 有何事機, 而何以善處耶? 汝弟台東亦已納供, 汝兄弟往來賊黨之家, 旣發他囚之招, 謀議情狀, 無隱直告。" 濟東供: "臣正月往善山地臣之外三寸金周燮家, 二月初還家, 則京居士人申㬛寄書, 通謁聖定科之奇, 故覓得路資於同鄕族人李公衡而上來, 再昨被捉矣。 臣父書中某事, 以臣之出賣先世祭田於李公衡諸族, 將欲呈官云, 似指此事, 而終未曉得。 臣之同邑相親人, 不過李公衡、安潝兩人, 而公衡之父, 與人訟田, 見屈疽發背, 臨死戒其子, 托臣以代訟, 故因與相親。 昨年至月, 且有推奴事, 往聞慶, 以防塞之令, 空還矣。 臣弟台東浮浪失性, 博奕飮酒, 常無在家之時, 其來往於賊黨家, 臣實不知矣。"
地名: 聞慶 (慶尚道, 縣（監）)
年: 1814.0

○禮曹, 以各式年京外忠、孝、烈狀報政府, 分等抄啓。 忠臣旌閭秩。
                【京居故學生李興植, 辛未西賊時, 從其兄祜植, 郭山任所及賊突入奮罵遇害。】
              孝子旌閭秩。
                【京居故府使沈養之, 故庶尹丁志德, 故良人池道榮, 故副正申韺, 故都正黃運祚, 贈敎官李復運, 故學生韓光益, 故童蒙愼根秀, 水原府故正言崔道文, 故進士崔受復, 積城庶人李厚孫, 鎭岑故士人柳東爀, 全州故士人趙大壽, 延安故官奴李昌梅, 安邊故學生柳仁淸, 咸興故學生朱欽烈。】
              孝婦旌閭秩。
                【豐川閑良朴震杓母崔姓, 原州故業儒李童錫妻金氏。】
              烈女旌閭秩。
                【京居故士人申錫殷妻愼氏, 故士人沈宅模妻李氏, 故將仕郞朴敬植妻郭氏, 故學生李明誠妻韓氏, 故學生趙旭永妻洪氏, 故出身徐命俊妻金姓, 故學生李羲龜妻兪氏, 故學生南秉憲妻徐氏, 故通德郞鄭昇燠妻李氏, 士人愼師一妻元氏, 故學生許晩妻李氏, 士人權仁壽妻李氏, 故學生尹佐烈妻李氏, 開城府故士人林景立妻朴氏, 故副司果劉順龍妻張氏, 水原府故下吏羅繼述妻朴姓, 故旗牌官朴奎淵妻兪姓, 始興故學生柳最寅妻金氏, 永平故學生金學禮妻成氏, 陽川故士人權攸妻丁氏, 公州贈參判崔相奎妻文氏, 淸安故士人洪在範妻金氏, 天安故良人白東齊妻崔姓, 臨陂故士人趙益淳妻金氏, 金堤故士人李晩得妻朴氏, 光州故閑良吳次培妻白姓, 法聖故閑良宋允之妻朴姓, 古阜故士人李始采妻柳氏, 大丘故士人李咸厚妻尹氏, 永川故良人朴千億妻崔姓, 聞慶故士人鄭渭妻申氏, 英陽故士人李壽延妻李氏, 居昌故士人卞東賢妻李氏, 靈山故學生裵允徽妻權氏, 昌原故業儒朴擎天妻裵氏, 慶州故士人崔宗白妻鄭氏, 楊口故學生鄭橒厦妻朴氏, 洪川故士人閔建洙妾李姓, 安峽故學生李㫼妻李氏, 春川故士人崔瑞妻李氏, 海州故士人李尙祖妻梁氏, 黃州故士人安得濟妻金氏, 瑞興故閑良嚴東延妻吳姓, 義州故士人白允希妻趙氏, 成川故學生金大白妻金氏, 故學生洪尙一妻朴氏, 順川故學生李昌國妻金氏, 嘉山故學生金仁識妻吳氏, 安北兵營吏金錫履妻金氏, 厚州鄕人元光華妻姜氏, 鏡城故學生玄啇枻妻鄭氏。】
              孝女旌閭秩。
                【大丘故士人李咸厚兩女兒。】
              忠臣贈職秩。
                【居昌故監務李智活, 端宗遜位, 棄官自靖者也。 溫陽故士人姜玳, 戊申逆變, 倡義討賊者也。 晋州故義兵將許國柱, 倭變倡義入守晋陽者也。 慶州故奉事白
                  以昭, 倭變倡義丁酉戰亡者也。 慶山故參議張夢紀, 倭變倡義殉節於唐橋之戰者也。】
              孝子贈職秩。
                【京居故通德郞金義集, 故學生尹恒東、李羲龜、南鏽, 水原府故士人金星烈, 開城府故士人韓道奕、禹得龍, 富平故衛率南淵, 洪陽故進士李彪, 藍浦故通德郞李基商, 報恩故僉知黃遇河, 故士人宋保相, 沃川故士人鄭利濟, 鎭岑故士人李乘, 牙山故士人朴履和, 長興故士人趙碩泰, 全州故郡守李汝忠, 興陽故士人秦聖夏, 羅州故士人羅尙紀, 彦陽故進士徐錫麟, 金山故士人曺世龍, 安義故學生愼守沉、知禮故學生李衒績, 晋州故學生鄭鉉毅, 安東故生員申光集, 平海故士人黃命圭, 洪川故士人閔光魯、閔百珍, 春川故學生韓德祚, 海州故士人金百源, 長淵故士人白鴻儀。】
地名: 咸昌 (慶尚道, 縣（監）)
年: 1392.0

○孫興宗、黃居正、金輅等還朝。 慶尙道流人李種學、崔乙義, 全羅道流人禹洪壽、李崇仁、金震陽、禹洪命, 楊廣道流人李擴, 江原道流人禹洪得等八人死。 上聞之, 怒曰: "杖一百已下者皆死, 何故也?" 崇仁, 星州人, 字子安, 號陶隱, 星山君
              元具之子。 前朝至正庚子年十四, 中成均試, 壬寅, 中禮闈試丙科第二人, 拜藝文修撰, 累遷至典理佐郞。 洪武辛亥, 朝廷命遣貢士, 文忠公
              李仁復、文靖公
              李穡掌鄕試, 擢崇仁爲第一。 恭愍惜之不遣, 尋授成均直講、藝文應敎, 以至典理摠郞。 時金承得構朴尙衷等于池奫, 俱貶于外。 崇仁亦貶大丘縣, 戊午, 以成均司成召還。 辛酉, 喪母。 壬戌, 起復, 左右衛上護軍, 掌成均試。 以父在且踰期年不辭, 然人以此短之。 遷至典理判書, 陞密直提學。 丙寅, 以賀正使如京, 戊辰春, 被崔瑩門客鄭承可之讒, 貶通州。 夏, 瑩敗召還, 復知密直司事。 冬, 左侍中李穡朝京, 以崇仁爲副行。 己巳秋, 有人自日本來, 自稱永興君。 崇仁以姻親, 嘗識其爲人甚悉, 乃辨其僞, 見貶星州。 庚午夏, 以尹彛、李初之獄, 逮繫淸州, 以水災宥歸忠州。 壬申春, 復知密直, 夏, 貶順天。 至是, 居正至羅州, 杖其脊, 遂卒于南平, 年四十六。 子四人: 次點、次若、次騫、次參。 崇仁聰明絶人, 讀書輒成誦, 年未冠, 詩文已爲時輩所推。 博極群書, 尤精於性理之學, 自直講至判書, 皆兼製敎。 李穡病後, 事大文字, 全出其手。 高皇帝稱之曰: "表辭精切。" 李穡嘗曰: "吾東方文章, 前輩無如子安者。" 今我殿下命文忠公
              權近, 序其遺藁, 印行于世。 初與鄭道傳爲友, 從遊最久。 道傳後附趙浚, 知浚惡崇仁, 反陰毁之, 以致於死。 種學字仲文, 韓山伯
              穡之次子, 天性英豪。 恭愍甲寅年十四, 中成均試, 僞朝丙辰, 中同進士, 遂拜長興庫使, 積官至密直司知申事。 戊辰, 掌成均試, 陞僉書密直司事。 己巳, 同知貢擧。 時李穡當國, 種學連歲掌試, 人頗譏之。 恭讓君立, 李穡見劾, 種學亦貶。 庚午, 尹彛、李初之獄作, 父子俱在淸州逮中, 以水災, 俱得蒙宥。 壬申, 又貶咸昌。 至是, 興宗至雞林, 欲行脊杖, 門生金汝知方爲判官, 陰戒吏不得行法外刑, 因是僅活。 移置長沙縣, 興宗遣人, 追至茂村驛, 乘夜縊之, 年三十二。 子六人: 叔野、叔畦、叔當、叔畝、叔福、叔畤。 洪壽, 丹陽伯
              玄寶長子。 僞朝丁巳, 中同進士, 拜郞將兼成均博士, 累遷至知申事, 陞大司憲。 己巳, 拜僉書密直司事, 壬申夏, 貶順天, 亦因居正杖脊而死, 年三十九。 子四人: 成範、承範、興範、希範。 初玄寶族人金戩者嘗爲僧, 潛奸其奴樹伊之妻, 生一女。 戩之族人, 皆謂樹伊之女, 獨戩謂爲己女, 密加愛護。 戩後爲俗, 逐樹伊而奪之爲妻, 以其女嫁士人禹延, 盡給奴婢田宅。 延生一女, 適貢生鄭云敬。 云敬積官至刑部尙書, 生三子, 長卽道傳。 方其始仕, 玄寶子弟皆輕侮之, 每遷除臺省, 不署告身。 道傳意玄寶子弟使然, 嘗憤怨。 及恭讓君立, 以洪壽子成範爲駙馬。 道傳懼成範等, 乘勢發其原, 凡可以陷玄寶一門者, 靡不圖之。 及開國之際, 構殺成範, 遂構玄寶父子, 欲寘於死。 又緣趙浚與李穡、李崇仁有隙, 仍構穡及種學、崇仁等, 欲以爲援例。 及製卽位敎書, 條例便民事目, 繼論玄寶等十餘人罪, 寘諸極刑。 上使都承旨安景恭讀之, 驚駭曰: "旣云布寬大之恩, 何若是歟! 宜皆勿論。" 道傳等請減等決罪, 上曰: "禹玄寶、李穡、偰長壽雖減等, 亦不可。" 乃請其餘決杖有差, 上意決杖者不至於死, 勉從之。 道傳與南誾等陰謂居正等曰: "杖一百者, 不宜得生。" 居正等杖殺洪壽兄弟三人, 崇仁等五人皆及於死。 居正等還, 以因杖病死聞。 道傳欺罔上聰, 以報私憾, 上初不知, 及聞其死, 大加傷嘆。 我殿下辛卯之秋, 追理居正、興宗等罔上擅殺之罪, 以雪其冤。
地名: 咸昌 (慶尚道, 縣（監）)
年: 1424.0

○刑曹啓: "平安道
              孟山住軍人李莫同妻寶背忌厭其夫, 乘病絞殺罪; 慶尙道
              咸昌住前陵直金格家奴李奉毆殺格子長福罪, 俱律應凌遲處死。" 從之。
地名: 咸昌 (慶尚道, 縣（監）)
年: 1428.0

○禮曹訪京外孝子順孫節婦以啓: "京城東部人幼學韓允雍, 大司成黃鉉女壻也。 性厚直, 父皐早歿, 事其母至孝, 晨而省, 午而問, 昏而定, 問衣燠寒, 隨節以供衣服。 一日三進母家, 雖雨雪不廢。 其侍側也, 溫言和色, 以安母志爲心。 或得珍味, 雖少必以饋母, 若有疾, 必嘗藥以進, 色憂達曙不寐。 中部人幼學李成蹊, 司直元之獨子也。 不離親側, 怡色柔聲, 出告反面, 晨昏定省, 不敢違志。 親得疾經年, 成蹊不食甘旨, 憂念不弛, 旁求藥餌, 盡誠治療。 二親連逝, 居憂六年, 一依《家禮》。 及返魂, 成影幀, 朝夕奉獻不怠, 薦新物以時, 誠孝至今如一。 家失火, 書籍貲産, 盡爲所燒, 先奉影幀以出, 俾免於火。 前錄事全忠禮, 父死, 寢苫枕塊, 唯歠糠粥, 不嘗美味。 喪畢, 奉神主, 朝夕必祭。 又事其母, 順志不違, 出告反面, 晨昏定省, 有疾則藥必先嘗, 如此至老不改。 京畿
              長湍人幼學裵弘湜, 母死, 不食三日, 大斂始食粥。 廬墳三載, 寢苫枕塊, 祈寒暑雨, 侍墓側終日, 旌表其門閭。 及父歿, 哀毁踰前喪。 安城人學生宋倫有兄三人, 倫以季子, 廬墓三年畢, 結廬墓傍, 素食省侍者, 又四年。 原平人幼學尹興智, 父死, 不食累日, 喪事一依《家禮》, 守墳三年, 歠粥不食菜果, 手自炊爨, 以供朝夕。 學生林自秀, 父死, 廬墳三年, 歠粥, 不寢茵席, 朝夕手自炊爨。 抱川人前廣興倉副丞鄭冕, 父母連逝, 廬墳六年, 與弟親負石, 築墻成砌, 晨夕必哭。 分奴婢貲産必均, 不敢以一毫加於己。 且泣曰: "生子願有室者, 父母之心也, 而二弟俱未得婚, 何以爲生?" 遂以己所分得貲産土田奴婢加給。 忠淸道
              大興人學生金順、前司正金可畏, 兄弟也。 遭父母喪, 歲適大饑, 順守母墳, 可畏守父墳, 織屨易粟, 躬自炊爨, 以終三年。 溫水人任山壽, 父母歿, 日擔土成墳, 守墳哭泣終六年, 每遇朔望必祭。 全羅道
              順天人幼學鄭江, 母歿, 父娶後妻。 江之家距父家五里許, 日三往問安, 雖盛暑雨雪不廢。 父日掃庭宇, 江每曉先父未起, 躬自灑掃, 以代其勞, 父在未嘗遠遊。 每鄕人宴集, 過時輒歸, 勸之留, 則曰: "未知家尊安否, 敢辭耳。" 嘗佩一囊, 得異味必盛之, 歸遺其父, 孝誠終始不懈。 父死, 食粥寢苫, 廬墓三年。 慶尙道
              咸昌人金難, 所居屋僅一間, 一日失火, 其母病不能起。 難冒火抱母以出, 俱爲火所爛, 母三日死, 難經年得愈。 蔚山人生員宋滔, 父母俱患宿疾, 侍藥十餘年, 父母間一歲連歿。 滔親負土石, 營墳喪制, 一從《家禮》, 不用浮屠法。 立祠堂以安神主, 焚香晨謁, 以時祭之, 得新物輒獻。 宜寧人前司正朴成德年九歲喪父, 及長遷葬, 白衣素食, 追服三年。 母年今七十三歲, 素患風疾, 成德侍藥不離側, 具甘旨以供。 或因軍務經宿於外, 則曰: "母老矣。" 不食魚肉。 居昌人幼學劉安, 年十五父歿, 身自炊爨, 以供朝夕, 擔土石營墳, 廬居三載, 終不怠。 母死, 又廬墓三年, 哀痛如父喪。 大丘人前散員張恃, 父歿旣葬七日, 始歠粥, 不食菜果, 苫塊以居, 不結廬。 執炊爨, 擔土石, 無不親躬, 哀慕三年, 常如侍殯之日。 母歿, 又廬墳三載。 一日夕奠, 有虎來吼, 略無懼色, 不去墓側。 黃海道
              白川人韓箕斗, 執心廉直, 父歿, 廬墓三年, 事母盡孝。 瑞興人幼學李甲耕, 母歿守墳, 伐木耕田, 以供朝夕。 父又沒, 連六年廬墓。 咸吉道
              北靑人前司直李甫家、學生申汝和, 竝居父喪, 守墳三年。 平安道
              撫山人學生金汝貴, 父母之喪, 俱守墳三年, 歠粥。 學生李天瑞, 父死廬墳, 得疾方劇, 不替朝夕, 以終三年。 江西人前正設判官朴侃, 以獨子守兩親墳各三載, 躬自炊爨供朝夕, 時至則哭泣盡哀。 每歲春秋, 親擔土加塚。 京畿
              安城人書雲正鄭均妻許氏, 年三十六夫歿, 守信以居, 日供甘旨, 以養其母。 每遇俗節及己生晨, 必獻壽。 癸卯甲辰年間, 疫疾大熾, 蒼赤亦臥, 許氏不畏病, 具饌奉母如平時, 己與母俱無恙。 後母死, 葬于家北, 朝夕必祭, 出告反面。 京城南部人司宰副正金允和妻李氏, 夫歿葬于抱川, 守墳三年。 京畿
              積城人節制使洪尙直妻文氏, 夫歿廬於墓側, 朝夕上食, 至大祥暫不離墓側, 制已終, 不忍遠離, 居近里, 每遇朔望及俗節必祭之。 忠淸道
              公州人學生朴漢生妻鄭氏年二十, 夫棄之, 娶他妻, 父母欲嫁之, 不從。 年三十, 其夫死, 父母又欲嫁之, 又不從。 洪州人監務李仲贇妻林氏, 早喪夫守節, 母歿守墳三年。 少監朴孟文妻趙氏年三十九夫歿, 守墳三年, 母歿又守墳。 全羅道
              全州人幼學崔以源妻李氏, 年十八夫死, 請于父母, 葬家側。 家甚貧, 賣貲産以供朝夕, 終三年後, 父母欲奪志, 日已定, 亡走舅姑家, 終守其節。 及第金九淵妻李氏, 年二十六夫歿, 居于近墓之地, 朔望必親祭, 隨母居十三年, 不進酒肉, 或時製襪, 燒于墓前, 如事存焉。 南原人戶長梁佃妻, 年二十八夫歿, 父母欲嫁之, 以誓自守, 不食魚肉葷菜。 潭陽人學生崔有龍妻, 年四十四。 歲戊辰倭寇大至, 有龍赴內廂防禦, 妻携二幼子, 匿巖下草莽中, 賊刦欲淫之, 固拒不從, 賊以槊刺殺之。 適隣人匿其傍, 見而哀之, 賊退收屍而葬。 濟州人中樞院副使李沈妻文氏, 年十九而嫁, 居三年, 沈如京, 無子獨居。 沈歿, 欲娶者多, 固守其節。 旌義人職員石阿甫里介妻無命, 年二十而嫁, 居九年夫死, 無子無父母奴隷, 甘心窮餓, 求婚者衆, 終不改節。 慶尙道
              慶州人茶房別監余伯壎妻尹氏年十九, 夫死無子, 又無奴僕, 家甚貧, 朔望親奠, 號泣終制。 其母欲奪志, 亡走舅姑家, 以全其節, 後服舅喪三年不怠, 至今奉祀。 黃海道
              谷山人知郡事李台慶妻姜氏年二十九, 台慶歿, 三年後四時祭享必誠。 判事曹允明欲娶之, 斷其髮不從。 象山君之子姜鎭又欲娶之, 及門亡匿, 又斷其髮, 親屬屢禁, 卽如京, 久之乃還, 供時祭如舊。 平安道
              陽德人幼學尹元常母, 年三十二夫死, 服喪三年, 每遇朔望祭, 不離墳側哀號。 有六子皆幼, 身親薪水之勞, 零丁獨居, 母與親族强欲奪之, 固拒之, 養姑二十年至孝, 姑歿斬衰三年。 撫山人記官乙奉母, 年三十三夫死, 喪三年畢。 母與親族欲奪志, 不從。 母年八十九, 奉養益虔。 夫死二十年, 每遇忌日, 輒被髮痛哭。 慶州訓導官尹統, 方在孩提父死, 及長, 每以不及事父爲恨, 事祖父如事父。 閔祖父年老, 侍側日短, 辭職歸, 晨昏定省, 常不離側, 奉養務適意。 及歿, 哀號不已, 廬墓傍, 蔬食二年, 時祭盡誠敬, 事之如生焉。" 命下吏曹。
地名: 咸昌 (慶尚道, 縣（監）)
年: 1466.0

○傳旨刑曹曰: "前龍宮縣監宋守殷, 決杖一百, 屬官奴。 前陜川郡守權得經、永川郡守申命之、眞寶縣監李質、玄風縣監孫閏生、昌原府使李壽生、密陽府使禹垓, 決杖一百, 收告身。 江華府使禹繼蕃、金城縣監李仁順、高敞縣監蔡申命、盈德縣令金惶、文義縣令趙崝、礪山郡守趙崇智, 收告身。 山陰縣監鄭成良、漆原縣監崔安智、高靈縣監李永蓁、三嘉縣監文碩漢、平壤判官李壽朋、成川府使李惇仁、江陵府使金仲廉、判官李貴華、原州牧使金克己、判官鄭和、醴泉郡守金祗、藍浦縣監吳子善、永春縣監曺尙謙、鎭川縣監裵止訥、懷仁縣監成繼姓、沃川郡守金映璧、全義縣監崔鎭、林川郡守朴輝、咸安郡守柳訓、豐基郡守禹塲、潭陽府使薛晟、河東縣監尹愼德、靑松府使崔尙柔、咸昌縣監權漢生、咸平縣監成繼曾、陰城縣監金淮、旌善郡守朴繼姓、奉化縣監柳暟、果川縣監尹繼智、前全義縣監金嗣源、樂安郡守尹利、淸州牧使黃守正、判官琴以詠、咸陽郡守盧藎卿、前果川縣監任彭孫、包伊浦萬戶鄭愼之、甘浦萬戶庾善言罷職。"
地名: 咸昌 (慶尚道, 縣（監）)
年: 1470.0

○傳旨義禁府、刑曹, 放善山
              上林驛徒役鄭道、葛之淡、孫德右, 河東官奴永屬孫繼溫, 善山
              安谷驛徒役吳順宗、仇成, 尙州
              洛東驛徒役朴安、閔守、金桂同, 咸昌
              德通驛徒役黃終問, 海州
              望汀驛徒役金何。

○司憲府掌令李陸來啓曰: "洪利老, 曾犯大罪, 配甲山, 而今爲內禁衛將, 未便。 請改正。" 傳曰: "可。" 陸又啓曰: "慶尙道
              咸昌居故星州牧使金有銑女, 通其兄震生奴, 震生弟請震生, 殺其奴, 震生在京, 答書云: ‘汝欲殺吾奴, 當以他奴充給。 不爾則不可殺。’ 震生遂還家, 遂殺其妹, 不問其奴。 請令今去反庫御史鞫之。" 命義禁府, 拿來鞫之。
地名: 咸昌 (慶尚道, 縣（監）)
年: 1474.0

○傳旨刑曹: "放典獄廳直定役李仁春、律學廳直定役孟有才ㆍ韓內隱山ㆍ朴得金ㆍ朴乙生ㆍ崔豆乙萬ㆍ金自新ㆍ金今同ㆍ仁萬ㆍ姜自山ㆍ宋云山ㆍ趙巨乙吾未ㆍ金今音勿ㆍ全未同ㆍ全珍ㆍ李元吉ㆍ張赤擧烟ㆍ金守山ㆍ孔哲山ㆍ金義ㆍ孔石伊ㆍ朱山ㆍ李莫同、藥房徒年定役金貴全、刑曹皂隷定役韓承重、驪州充軍洪今生、月串充軍李仲山、井浦充軍北間ㆍ白山ㆍ金敬、 坡州徒年定役李叔武ㆍ李次仲、漣川徒年定役任址、坡州充軍崔山、海州永屬僧學空、鳳山充軍姜牛叱ㆍ同徒年定役宋自貞ㆍ付處田吉甫、瓮津充軍李祐、信川充軍金尙勇ㆍ羅叔明、吾叉浦充軍金南守ㆍ徐孟孫ㆍ金致和ㆍ金誌、遂安充軍韓孝順、長淵徒年定役張末生、龍媒梁充軍李同ㆍ李末同、許沙浦充軍金孝榮ㆍ金孝元、瑞興充軍崔植、廣巖梁充軍金孝民ㆍ金上佐、黃州充軍李永山、海州充軍崔莫同ㆍ金尙、江陵烽火干定役安好之、昌城流金仲珍、渭源充軍田萬ㆍ官奴定屬李春今ㆍ定役李守知、肅川定役朴山、中和定屬金巨勿ㆍ宋石柱、龍川定役婢召史、義州定役金嚴同ㆍ金莫同ㆍ黃有丁ㆍ李卵同ㆍ定屬石山、熙川流朴波迴、龍崗定役吳敏正ㆍ僧義公、龜城充軍方玉仇知、寧邊充軍金義文ㆍ李自義ㆍ得夫ㆍ權永通ㆍ金丁ㆍ全以善ㆍ付處李念佛、江界流小莫同、鐵山充軍崔仲文、蔚山充軍朴元進、唐津充軍鄭仁和、昆陽充軍僧學官、寧海充軍文玉同ㆍ朴永山ㆍ李善同ㆍ郭石同ㆍ李壽生、咸昌定役行眞僧戒守、長鬐充軍姜處賓、泗川充軍金自溫、丑山浦充軍朴潤德、固城流今音同、珍島流琴永、泰仁充軍姜自延、突山浦充軍白宗、扶安永屬良女繼石、珍島永屬今音同、萬頃永屬婢永非、黔毛浦充軍崔閏正、羣山浦充軍金同叱三、旌義定役韓仇叱金ㆍ韓恠祿ㆍ韓恠中、康津流金鼎鉉、永興定役嚴守明、穩城定役朴春生ㆍ韓永實ㆍ姜乙巳ㆍ朴德金ㆍ申自平ㆍ崔田己ㆍ朴元忠。"